L 102/84
HU
Az Európai Unió Hivatalos Lapja
2023.4.17.
A NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGÁNAK AZ EURÓPAI UNIÓBÓL ÉS AZ EURÓPAI ATOMENERGIA-KÖZÖSSÉGBŐL TÖRTÉNŐ KILÉPÉSÉRŐL SZÓLÓ MEGÁLLAPODÁSSAL LÉTREHOZOTT VEGYES bizottság 1/2023 AJÁNLÁSA (2023.
március 24.) a piacfelügyeletről és jogérvényesítésről [2023/820]
A VEGYES BIZOTTSÁG,
tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergiaközösségből történő kilépéséről szóló megállapodásra (1) (a továbbiakban: a kilépésről rendelkező megállapodás) és különösen annak 166. cikke (1) bekezdésére, mivel: (1)
A kilépésről rendelkező megállapodás 166. cikkének (3) bekezdése szerint az ajánlásokat közös megegyezéssel kell meghozni.
(2)
A kilépésről rendelkező megállapodás 182. cikke értelmében az Írországról/Észak-Írországról szóló jegyzőkönyv (a továbbiakban: a jegyzőkönyv) e megállapodás szerves részét képezi.
(3)
A jegyzőkönyv 6. cikkének (2) bekezdése előirányozza egyedi rendelkezések megállapítását az Egyesült Királyság belső piacán belüli áruszállításra vonatkozóan – összhangban Észak-Írország azon helyzetével, hogy a jegyzőkönyvnek megfelelően az Egyesült Királyság vámterületének részét képezi –, amennyiben az árukat északírországi végső fogyasztásra vagy végső felhasználásra szánják, és amennyiben fennállnak az Unió belső piaca és vámuniója integritásának védelméhez szükséges, a jegyzőkönyvvel összhangban álló biztosítékok,
A KÖVETKEZŐ AJÁNLÁST TETTE:
1. cikk A vegyes bizottság a következőket ajánlja az Uniónak és az Egyesült Királyságnak: A jegyzőkönyv 6. cikkének (2) bekezdésében előirányzott egyedi rendelkezésekkel összefüggésben együttműködésen alapuló piacfelügyeleti és jogérvényesítési eszközökkel kell nyomon követni az áruforgalmat és ilyen eszközökkel kell megakadályozni, hogy áruk jogellenesen kerüljenek be az Unióba vagy az Egyesült Királyságba.
Az Egyesült Királyságnak és az Uniónak, valamint adott esetben az Egyesült Királyság és a tagállamok hatóságainak fokozottan együtt kell működniük, hogy az említett egyedi rendelkezéseket hatékony piacfelügyeleti és jogérvényesítési eljárás kísérje.
Ennek támogatnia kell az említett rendelkezések nyomon követését és irányítását anélkül, hogy ÉszakÍrország és Írország között határellenőrzéseket kelljen végezni.
Az együttműködés tudásmegosztást, információcserét, a gazdasági szereplőkkel folytatott együttműködést és adott esetben közös tevékenységet jelenthet, elsősorban Észak-Írország és az érintett tagállamok hatóságai között; célja pedig, hogy küzdjön a jogellenes tevékenység és a csempészet ellen, garantálja, hogy az alkalmazandó szabványoknak meg nem felelő áruk ne kerüljenek piaci forgalomba, és biztosítsa, hogy a jogérvényesítést és piacfelügyeletet a kockázatok és a kapott információk alapján rangsorolják.
A hatóságok biztosítják továbbá, hogy a vállalkozások és a gazdasági szereplők tisztában legyenek az Észak-Írország és az Unió között szállított áruk piacra jutásának lehetőségével, amennyiben ezek az áruk megfelelnek az alkalmazandó követelményeknek, összhangban a jegyzőkönyvvel.
Az Egyesült Királyságnak és az Uniónak konstruktívan együtt kell működnie a kilépésről rendelkező megállapodás struktúráin – többek között a vegyes bizottságon – keresztül, hogy támogassák az új rendelkezések hatékony működését az észak-írországi magánszemélyek és vállalkozások érdekében.
(1) HL L 29., 2020.1.31., 7. o.